বিধাননগরের সি ই ব্লকে শিল্পপতি অমরনাথ চক্রবর্তীর বাড়িতে ডাকাতির ঘটনায় খেলনা পিস্তলই ব্যবহার করেছিল দুষ্কৃতীরা। মঙ্গলবার রাতে মোট ছ’জনকে গ্রেফতার করার পর এই তথ্যই পেয়েছে পুলিশ। সূত্রের খবর, ডাকাতির আগের দিন করুণাময়ীর কাছে রথের মেলা থেকে দু’টি খেলনা পিস্তল কিনেছিল দুষ্কৃতীরা। পুলিশ জানিয়েছে, ধৃতদের মধ্যে দু’জন অমরনাথের      প্রতিবেশীর রাঁধুনি।
বিধাননগর সিটি পুলিশের গোয়েন্দাপ্রধান সন্তোষ পাণ্ডে বুধবার জানিয়েছেন, ধৃতদের মধ্যে সীতারাম দাস এবং রাজেশ যাদব নামে দুই দুষ্কৃতী অমরনাথের পাশের বাড়িতে রাঁধুনির কাজ করত। সি এফ ব্লকের একটি বাড়িতে রাঁধুনির কাজ করত আরেক দুষ্কৃতী মনোজ দাস। এদের সঙ্গে যোগ দিয়েছিল পাপ্পু যাদব নামে এক দুষ্কৃতী। সে বিধাননগরের বিভিন্ন বাড়িতে খাবার সরবরাহ করত। দীর্ঘদিন ধরে অমরনাথের প্রতিবেশীর বাড়ির রাঁধুনি হওয়ার সুবাদে চক্রবর্তী পরিবার সম্পর্কে ওয়াকিবহাল ছিল সীতারাম। সে এই গোটা ঘটনার মূল চক্রী বলে জানিয়েছে পুলিশ। 
গোয়েন্দাদের দাবি, দিন পনেরো আগে অমরনাথের প্রতিবেশীর বাড়ির কর্মচারীদের জন্য নির্দিষ্ট ঘরে বসেই ডাকাতির ছক কষা হয়েছিল। এই কাজে সাহায্যের জন্য রাজা হালদার এবং তপন পুরকাইত নামে দু’জন পরিচিতকে সঙ্গে নিয়েছিল পাপ্পু। জেরায় ধৃতেরা জানিয়েছে, গত শুক্রবারের আগেই কাজ সেরে ফেলার পরিকল্পনা ছিল তাদের। যদিও সাহসের অভাবে প্রাথমিকভাবে পিছিয়ে যায় তারা। এরপর শুক্রবার সাহস সঞ্চয় করে অমরনাথের ফ্ল্যাটের দরজার সামনে পর্যন্ত গেলেও কলিং বেল বাজানোর সাহস পাচ্ছিল না সীতারামেরা। ঠিক সেই সময়ই বাড়ির বড় মেয়ে নম্রতা বেরোচ্ছিলেন। তিনি দরজা খোলামাত্রই তাঁকে ধাক্কা মেরে ঘরে ঢুকে পড়ে দুষ্কৃতীরা। যদিও পরিচয় ফাঁস হয়ে যাওয়ার ভয়ে সিঁড়িতেই দাঁড়িয়েছিল সীতারাম। অপারেশন শেষ হলে যে যার নিজের বাড়িতে ফিরে যায়। 
তদন্তে নেমে অন্যদের সঙ্গে সীতারামকেও জেরা করেছিল পুলিশ। জিজ্ঞাসাবাদের সময়ে তার হাবভাব দেখে সন্দেহ হয়েছিল গোয়েন্দাদের। সীতারামকে প্রথমে ছেড়ে দেওয়া হলেও তার উপর নজর রাখতে শুরু করে পুলিশ। সীতারাম বাকিদের সঙ্গে যোগাযোগ করতেই একপ্রকার নিশ্চিত হয়ে যান পুলিশকর্তারা। এর পরেই মঙ্গলবার সন্ধ্যায় আটক করা হয় তাকে। জেরায় অপরাধ কবুল করার পর গ্রেফতার হয় সে। এরপর তার থেকেই হদিস মেলে বাকিদের।
এদিন ধৃতদের বিধাননগর এসিজেএম আদালতে তোলা হলে বিচারক সীতারাম এবং রাজেশের জেল হেফাজতের নির্দেশ দেন। এদের শনাক্তকরণ প্যারেডের আবেদনও মঞ্জুর করে তিনি। ধৃত বাকি চারজনের ১৪ দিনের পুলিশি হেফাজতের নির্দেশ দেন বিচারক।